ROZHODNUTIE KOMISIE
z 18. decembra 2006
týkajúce sa žiadosti Lotyšskej republiky o uplatňovanie zníženej sadzby DPH na dodávku diaľkového vykurovania, zemného plynu a elektrickej energie domácnostiam
[oznámené pod číslom K(2006) 6592]
(Iba lotyšský text je autentický)
(2007/68/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 12 ods. 3 písm. b),
keďže:
(1)
Lotyšská republika v pôvodnej žiadosti z 19. apríla 2006 a formálnym listom doručeným 10. júla 2006 oznámila Komisii svoj zámer uplatňovať zníženú sadzbu DPH na dodávku diaľkového vykurovania, zemného plynu a elektrickej energie domácnostiam. Lotyšsko vymedzilo pojem domácnosti ako všetkých koncových spotrebiteľov, s ktorými sa uzatvorili zmluvy o dodávke ako s fyzickými osobami.
(2)
Podľa prílohy VIII k zmluve o pristúpení, odchylne od článku 12 ods. 3 písm. a) smernice 77/388/EHS (ďalej len „šiesta smernica o DPH“) sa Lotyšsku povolilo uplatňovať výnimku v prípade dane z pridanej hodnoty na dodávku vykurovacej energie domácnostiam do 31. decembra 2004. Lotyšsko v skutočnosti uplatňovalo výnimku v prípade dane z pridanej hodnoty na dodávku diaľkového vykurovania domácnostiam aj po tomto dátume.
(3)
Lotyšsko by chcelo uplatňovať zníženú sadzbu (5 %) na dodávku diaľkového vykurovania, zemného plynu a elektrickej energie domácnostiam. Na dodávku na obchodnú činnosť a inú profesijnú činnosť by sa znížená sadzba neuplatňovala. Touto sadzbou sa nenarúša hospodárska súťaž ani nemení spotreba elektrickej energie, zemného plynu alebo vykurovacej energie predávaných domácnostiam z dôvodu zdanenia. Dôvodom tejto skutočnosti je predovšetkým to, že z technicko-technologického hľadiska figurujú tieto tri produkty ako alternatívy iba v prípade vykurovacích účelov. Okrem toho, keďže uplatňovanie tejto zníženej sadzby DPH je obmedzené na domácnosti, je nepravdepodobné, že sa ním naruší hospodárska súťaž voči právnickým osobám, ktoré sú oprávnené odpočítať DPH, a teda neznášajú konečné náklady DPH.
(4)
Okrem toho sa pravidlá DPH vzhľadom na miesto dodávky zemného plynu a elektrickej energie, stanovené v šiestej smernici o DPH, zmenili a doplnili smernicou 2003/92/ES (2). Dodávka zemného plynu prostredníctvom rozvodných sietí a elektrickej energie v konečnej fáze, od obchodníkov a distribútorov ku koncovým spotrebiteľom, sa zdaňuje na mieste, kde spotrebiteľ skutočne využíva a spotrebúva tovar, aby sa zabezpečilo zdaňovanie v krajine, kde sa realizuje skutočná spotreba. Pokiaľ ide o dodávku diaľkového vykurovania, nerealizuje sa prostredníctvom cezhraničných transakcií, je teda miestna a neexistuje riziko narušenia hospodárskej súťaže v zmysle článku 12 ods. 3 písm. b) šiestej smernice o DPH.
(5)
Plánované opatrenie uplatňovať zníženú sadzbu DPH na dodávku diaľkového vykurovania, zemného plynu a elektrickej energie domácnostiam podľa článku 12 ods. 3 písm. b) šiestej smernice o DPH je obmedzené na dodávku koncovým spotrebiteľom a nevzťahuje sa na dodávku zdaniteľným osobám na potreby ich obchodnej, profesijnej a inej hospodárskej činnosti.
(6)
Opatrenie sa obmedzuje sa dodávku koncovým spotrebiteľom a nevzťahuje sa na dodávku daňovým poplatníkom na potreby ich obchodnej, profesijnej a inej hospodárskej činnosti, a teda sa musí vychádzať z toho, že neexistuje riziko narušenia hospodárskej súťaže. Podmienka stanovená v článku 12 ods. 3 písm. b) šiestej smernice je týmto splnená, Lotyšsko by teda malo mať možnosť uplatňovať príslušné opatrenie čím skôr po oznámení tohto rozhodnutia,
PRIJALA TOTO ROZHODNUTIE:
Článok 1
Lotyšsko môže uplatňovať opatrenie na uplatňovanie zníženej sadzby DPH na dodávku diaľkového vykurovania, zemného plynu a elektrickej energie domácnostiam, ktoré oznámilo v liste doručenom Komisii 10. júla 2006, bez ohľadu na podmienky výroby a dodávky.
Článok 2
Na účely tohto rozhodnutia sa pojem „domácnosti“ vymedzuje ako fyzické osoby, ktoré prijímajú dodávku uvedenú v článku 1 na účel koncovej spotreby, čím sa vylučuje dodávka na potreby obchodnej, profesijnej a inej hospodárskej činnosti.
Článok 3
Toto rozhodnutie je určené Lotyšskej republike.
V Bruseli 18. decembra 2006.